Nizom manifestacija obeležava se 74. godišnjica od oslobađanja Beograda u Drugom svetskom ratu. Gradski i državni zvaničnici su položili vence na Spomen-groblju oslobodilaca Beograda i na Spomenik sovjetskim veteranima na Avali, a u centru grada održan je defile kojem su prisustvovali i predstavnici SUBNOR-a.

Izvor: N1

U borbama od 12. do 20. oktobra 1944. godine poginulo je oko 3.000 boraca Narodno-oslobodilačke vojske Jugoslavije i 960 vojnika i oficira Crvene armije.

Ministar za rad, zapošljavanje, boračka i socijalna pitanja Zoran Đorđević predvodio je državnu ceremoniju povodom obeležavanja 74. godišnjice oslobođenja Beograda.

Đorđević je položio vence na Spomen-groblju oslobodilaca Beograda i na Spomenik Crvenoarmejcu, a poštu su odali i predstavnici Ministarstva odbrane i Vojske Srbije, predstavnici Grada Beograda, SUBNOR Srbije, kao i predstavnici ambasada Rusije, Ukrajine, Belorusije i Azerbejdžana.

Izvor: Tanjug/Filip Krainčanić

"Srbija je uvek bila na starni pobednika i ima razloga da slavi. Danas smo se okupili da odamo počast borcima Crvene armije i Narodnooslobodilačke vojske, koji su svoje živote nesebično dali za našu slobodu", rekao je Đorđević.

On je istakao da je Ministarstvo za rad zapošljavanje, boračka i socijalna pitanja, u saradnji sa Ministarstvom odbrane Rusije, odlučilo da renovira ovaj spomen-kompleks.

Izvor: Tanjug/Filip Krainčanić

Održan memorijalni defile

Zamenik gradonačelnika Goran Vesić ocenio je povodom proslave 74. godišnjice oslobođenja Beograda u Drugom svetskom ratu da se Srbija svrstava uz države koje baštine slobodu i da se svi moraju boriti protiv relativizacije istorije, "koja se sve češće dešava".

On je čestitao godišnjicu svim građanima i naveo da je obeležavanje te godišnjice pre pet godina počelo na inicijativu Skupštine grada Beograda.

"Srbija je svojim žrtvama u Prvom i Drugom svetskom ratu zaslužila mesto među slobodarskim narodima sveta", rekao je Vesić.

Ukazao je da se treba boriti protiv relativizacije istorije, gde "poraženi sami sebe proglašavaju za pobednike", a Jasenovac u "logor za odmor".

Dodao je i da je Beograd bio 1.287 dana pod nemačkom okupacijom u Drugom svetskom ratu, a da su bitke za oslobođenje trajale osam dana.

Vesić je rekao da je samo tokom bitke za Beograd u Drugom svetskom ratu poginulo 2.956 boraca Narodno-oslobodilačke vojske Jugoslavije i 940 pripadnika Crvene armije.

Nakon govora održan je svečani defile Ulicom kralja Milana u kojem su učestvovali pripadnici Vojske Srbije, noseći barjake jedinica koje su učestvovale u oslobađanju glavnog grada, i predstavnici Saveza udruženja boraca Narodno-oslobodilačkog rata (SUBNOR).

Defile je počeo intoniranjem sovjetskg marša iz kompjuterske igre "Red Alert 3", tokom kojeg su čitani izveštaji iz bitaka za oslobodenje Beograda u Drugom svetskom ratu.

Nakon defilea je kod Palate Albanija održan muzičko-dramski prikaz sa igrom "Oslobođenje - Pobeda kroz muziku i igru".